b'\n_START_ARTICLE_\nCom\xc3\xa8dia\n_START_PARAGRAPH_\nLa com\xc3\xa8dia \xc3\xa9s un dels g\xc3\xa8neres cl\xc3\xa0ssics del teatre i d\'all\xc3\xa0 s\'ha est\xc3\xa8s a altres arts com el cinema. Es caracteritza per mantenir un to optimista, amb un final feli\xc3\xa7 i sovint per tenir elements d\'humor o d\'ironia. A vegades es construeix una com\xc3\xa8dia com a par\xc3\xb2dia d\'una altra obra._NEWLINE_Sovint els personatges, de la com\xc3\xa8dia es veuen enfrontats a les dificultats de la vida quotidiana, moguts pels seus propis defectes cap a desenlla\xc3\xa7os feli\xc3\xa7os on es fa escarni de la debilitat humana. La com\xc3\xa8dia s\'origina al m\xc3\xb3n grec i es va anar desenvolupant durant l\'edat mitjana i sobretot durant l\'Edat Moderna fins a arribar als nostres dies. Com en altres g\xc3\xa8neres dram\xc3\xa0tics, a la com\xc3\xa8dia l\'acci\xc3\xb3 dram\xc3\xa0tica la determina el personatge protagonista; per aquest motiu no \xc3\xa9s estrany trobar personatges amb to tr\xc3\xa0gic en drames c\xc3\xb2mics, sempre que aquests siguin, per dir-ho d\'alguna manera, personatges secundaris._NEWLINE_Lope de Vega va ser l\'escriptor espanyol m\xc3\xa9s representatiu de la com\xc3\xa8dia en el segle d\'or. La com\xc3\xa8dia \xc3\xa9s, juntament amb la trag\xc3\xa8dia, una de les formes cl\xc3\xa0ssiques del teatre grec.\n_START_SECTION_\nTrets de la com\xc3\xa8dia\n_START_PARAGRAPH_\nLa com\xc3\xa8dia t\xc3\xa9 majorit\xc3\xa0riament una estructura senzilla. El conflicte \xc3\xa9s comunament generat per la poca virtut del protagonista, potser per algun equ\xc3\xadvoc o problema al que \xc3\xa9s arrossegat per l\'antagonista._NEWLINE_Com caracter\xc3\xadstiques, el personatge protagonista sol ser com\xc3\xba i corrent i representar un arquetip, \xc3\xa9s a dir mentider, xarlat\xc3\xa0, murri, enamorat, etc\xc3\xa8tera; \xc3\xa9s tamb\xc3\xa9 innocent i inconscient i, a difer\xc3\xa8ncia de la trag\xc3\xa8dia, on el personatge protagonista t\xc3\xa9 un profund sentit \xc3\xa8tic, en la com\xc3\xa8dia el protagonista considera la seva moral com una qualitat important; la qual cosa el fa ser molt vital, encara que aix\xc3\xb2 \xc3\xa9s m\xc3\xa9s aviat un obstacle per al personatge._NEWLINE_Per aix\xc3\xb2, el seu conflicte dram\xc3\xa0tic sol ser, la majoria de les vegades, amb la societat, a m\xc3\xa9s d\'amb si mateix, per aix\xc3\xb2 lluita per la superaci\xc3\xb3 dels obstacles que li impedeixen realitzar-se amb si mateix o amb aquesta mateixa societat. El desenlla\xc3\xa7 \xc3\xa9s feli\xc3\xa7 per a alguna de les forces que s\'oposa al protagonista o per a totes, menys per a aquell que encarna el defecte que ha de ser castigat.\n_START_SECTION_\nTrets b\xc3\xa0sics segons Arist\xc3\xb2til\n_START_PARAGRAPH_\nArist\xc3\xb2til a la seva Po\xc3\xa8tica la va definir com un dels grans g\xc3\xa8neres, oposat a la trag\xc3\xa8dia o tragicom\xc3\xa8dia. Les regles que va donar per a fer bones com\xc3\xa8dies s\xc3\xb3n usar personatges corrents i no herois o d\xc3\xa9us, per tal que el p\xc3\xbablic se senti identificat amb ells; explicar fets quotidians; introduir elements c\xc3\xb2mics i explorar els defectes del car\xc3\xa0cter de les persones o de la societat com a tema de les hist\xc3\xb2ries.\n_START_SECTION_\nBreu evoluci\xc3\xb3 hist\xc3\xb2rica\n_START_PARAGRAPH_\nLa com\xc3\xa8dia va n\xc3\xa9ixer a Gr\xc3\xa8cia (com\xc3\xa8dia grega:  Vella com\xc3\xa8dia atenenca, com\xc3\xa8dia mitjana, nova com\xc3\xa8dia...) i despr\xc3\xa9s va passar a Roma (com\xc3\xa8dia togata, com\xc3\xa8dia palliata). Noms cl\xc3\xa0ssics de la com\xc3\xa8dia s\xc3\xb3n Arist\xc3\xb2fanes i Plaute._NEWLINE_El cristianisme veia els espectacles per riure com a propis del poble i no va esperonar les obres c\xc3\xb2miques durant l\'edat mitjana._NEWLINE_Al Barroc, es va imposar a It\xc3\xa0lia la "commedia dell\'arte", amb l\'arlequ\xc3\xad i els embolics sentimentals com a centres. D\'all\xc3\xa0 deriva el modern fullet\xc3\xb3._NEWLINE_A l\'\xc3\xa8poca actual han proliferat el subg\xc3\xa8neres i aix\xc3\xad es pot veure el mon\xc3\xb2leg c\xc3\xb2mic, el vodevil, la s\xc3\xa0tira o l\'espectacle de mims, entre d\'altres.'